**EMLÉKEZTETŐ**

**a VDSZ elnöksége 2021. január 28-án, online formában megtartott üléséről**

**(A VDSZ alapszabályának 9.5 pontja alapján az elnökség üléseiről a tanácskozás lényegét tartalmazó emlékeztető készül)**

Székely Tamás megnyitja az elnökségi ülést.

A VDSZ székház 108-as tárgyalótermében jelen vannak: Székely Tamás, Kiss Béla, Kovács László, dr. Horváth-Lénárt Szilvia.

Székely Tamás tájékoztatja az elnökségi tagokat a TEAMS rendszer működéséről, elősegítve ezzel a csatlakozási problémák kezelését. Az a résztvevő, aki szólni szeretne, kattintson rá a kéz ikonra és kapcsolja be a mikrofonját.

Székely Tamás megállapítja, hogy az online bejelentkezések és a megjelenések alapján az Elnökség határozatképes.

**Hitelesítők: Eördöghné Pataki Irén, Pad Ferenc**

**A hitelesítők személyét az Elnökség egyhangúlag elfogadta.**

Az emlékeztető vezetését dr. Horváth-Lénárt Szilvia végzi.

Az Elnökség üléséről hanganyag készül, vitás kérdések esetén a hanganyag az emlékeztető vezetőjénél vagy a Titkárságon elérhető.

**Az Elnökségi ülés napirendi pontjai:**

1. **Beszámoló a VDSZ 2020. évi költségvetésének végrehajtásáról.**
2. **Javaslat a VDSZ gazdálkodásának fő irányaira, a 2021. évi költségvetésének elveire.**
3. **Javaslat a VDSZ 2021. évi üdültetésének elveire és térítési díjaira.**
4. **Javaslat a VDSZ 2021. évi sport és szabadidős programjaira.**
5. **Javaslat a VDSZ 2021. évi nemzetközi munkatervére.**
6. **Különfélék.**

Aki ezzel egyetért, a kézfeltartás gomb megnyomásával jelezze. Az Elnökség egyhangúlag elfogadta a napirendi pontokat.

**1. Beszámoló a VDSZ 2020. évi költségvetésének végrehajtásáról. Előadó: Székely Tamás**

Székely Tamás tájékoztatta az Elnökséget, hogy a tavalyi év összesítését tekintve a taglétszám nem változott jelentősen. Az új belépők száma nagyon alacsony. Ennek oka a pandémia.

- A tagdíjbevétel 2020-ban 148.497 ezer forint volt. Bemutatta az egyes ágazatok szerinti tagdíjbefizetés mértékét.

- Gazdasági, vállalkozási tevékenység: A székház tervezett bevétele 35 millió forint feletti összeg volt. Ténylegesen 23 millió forint bevétel keletkezett, amelynek oka szintén a Covid volt. Az irodabérlet terén jelentős az elmaradás. A bérlők egy része kérte a díjfizetés felfüggesztését vagy a bérleti díj mérséklését. Az étterem bérleti szerződése kitolódik a bezárás miatt, a bezárás időtartamával.

A terembérleti díjak is jelentős elmaradást mutatnak, markánsan csökkent az igény a termek iránt.

- Üdülési díjak: erről már volt szó a tavalyi év végén. A nyitás jó döntés volt. Éves szinten Balatonszemesen 2 millió forint veszteség volt. A szállás.hu-n keresztüli foglalások csökkentek. Ezt kompenzálta valamennyire a világosi távközlési adótornyok bérleti díja. Így 812 ezer forint veszteség volt az üdültetésen tavaly.

- A bevétel 202 millió, a kiadás 201 millió forint volt tavaly. A bérköltség 86 millió forint volt 2020-ban.

- A közüzemi díjak tekintetében van némi megtakarítás (vízdíj, csatornázási díj), de ez abból fakad, hogy alacsony volt a ház kihasználtsága. A naperőművek jól teljesítettek.

*Kérdések, hozzászólások:*

- Székely Tamás: kérdezi a PEB elnökét, hogy az elhangzottakhoz kíván-e szóbeli kiegészítést tenni.

- Kádár Andrea: nem kívánja kiegészíteni.

**Határozati Javaslat: Aki elfogadja a VDSZ 2020. évi pénzügyi beszámolóját, a kéz ikon megnyomásával jelezze.**

**Az Elnökség a javaslatot egyhangúlag elfogadta.**

**2.** **Javaslat a VDSZ gazdálkodásának fő irányaira, a 2021. évi költségvetésének elveire.**

**Előadó: Székely Tamás**

A pandémia időszakának következményeiből tanulva tervezték meg a 2021-es költségvetést. Nagyon óvatos költségtervezésre van szükség.

- Taglétszám, tagdíj: függ attól, hogy milyen bérmegállapodásokat lehet kötni. Az látszik a minimálbér tárgyalásai alapján, hogy 4%-os lesz az átlagos béremelés mértéke.

- Üzemeltetési bevétel: Itt elsősorban a székház irodabérletére kell gondolni, amely sajnos kritikussá vált. Két bérlő is felmondta a bérleti szerződését. Jelentős irodakihasználatlanság lép fel. Lehetnek akár megszorítások is. Végig kell nézni, hogy a székház működése milyen állandó költségekkel jár. Ezt be kell terjeszteni a vagyonbizottsági ülésre, és ez alapján lehet majd javaslatokat tenni.

- Apparátus: a tavalyi évben 10 fővel működött az apparátus. Adminisztrációs és takarítási problémák voltak. A központi munkaszervezet jelenleg 12 fő, beleértve a szemesi üdülővezetőt is.

- Végig kell gondolni, hogy melyek azok a feladatok, amelyeket a VDSZ-nek prioritásként szem előtt kell tartania. Májusig valószínűleg nagyobb lazítás nem várható. Az oktatásokat és az egyéb rendezvényeket online kell lefolytatni. A nyitást követően azonban a rendezvényeket mindenképp meg kell tartani, ugyanis fokozottan szükség lesz ezekre a pandémia okozta bezártság miatt.

- Megszületett a VKF-en belül egy felemás bérmegállapodás. A VDSZ működési területén hektikus képet mutatnak a bérajánlások és a bérmegállapodások (2%-8%). Akár akciókat is tervezni kell, és minden segítséget meg kell adni a tagszervezeteknek, hogy eredményesebbek legyenek a bérmegállapodások.

- Oktatás: tavaly online próbálták az oktatási igényeket kielégíteni. Májusig szintén online képzések lesznek.

- A VDSZ nyert egy uniós pályázatot, melynek egy jelentős része az oktatásra épül. A munkaerőpiaci alkalmazkodóképesség és ennek fejlesztése a pályázat témája. A GINOP projekt időtartama 2021. végig tart. Idén szeretnének elkészíteni minden írásos anyagot és képzést. A Kopint-Tárkival fognak egy tanulmányt készíteni. Ennek célja a foglalkoztatási és munkaerőpiaci igények, szakmai és kvalifikációs elvárások felmérése egyes cégeknél. Erre épül fel majd egy tagtoborzási kampány (megszólítás, oktatás). A pályázat menetrendje:

- Tanulmány előkészülete, kérdőívek útján. Ehhez kell majd a tisztségviselők aktivitása.

- Helyzetértékelés.

- Tagtoborzási és oktatási terv (az oktatások Szemesen lesznek).

- Tagszervezési kampányok.

- Kommunikáció: a projekt költségvetéséből lesz a finanszírozás.

A pályázat teljes összege 48 millió forint.

- A tavalyi év alapképzéseinek folytatásra szükség van. Úgyszintén a kommunikációs képzésekre is. Két csoportot céloznának meg:

- Elnökségi tagok: tárgyalástechnikai képzés, felsővezetőkkel való kommunikáció.

- Tisztségviselők, bizalmi képzése: ők azok, akik helyi szinten tárgyalnak a cég vezetőivel, illetve ők továbbítják az információkat a tagok felé.

*Kérdések, hozzászólások:*

- Szabóné Lakatos Erzsébet: a terveknél meg kell nevezni egy-egy felelős személyt.

- Gasztonyi Balázs: Lesz-e képzés a gazdasági felelősöknek? Az ÉTOSZ képzései hogyan illeszkednek a VDSZ saját képzéseihez?

- Székely Tamás: Egyetért a felvetésekkel, akár szakágazatonként is kellene egy-egy felelős. A gazdasági képzés előkészület alatt van. Az üzemi tanácsoknak javasolja, hogy integrálódjanak az ÉTOSZ üt képzéseibe.

- Kádár Andrea

- Varga Gyula

- Margittai Péter: Az éttermesekkel mindenképpen rendezni kellene a viszonyt.

- Székely Tamás: A FEBA-val egy felújítási megállapodás született 10 évvel ezelőtt. Ez a megállapodás idén le fog járni. Ez idáig a szerződés meghosszabbításáról egyeztetés nem volt az étteremmel. Idén természetesen már más összegekkel tudják megkötni az újabb szerződést. De erről mindenképp tájékoztatni fogják az Elnökséget.

**3. Javaslat a VDSZ 2021. évi üdültetésének elveire és térítési díjaira. Előadó: Székely Tamás**

Ezzel kapcsolatban valamilyen állásfoglalást kell megfogalmazni. Idén ismét ki kell nyitni, az emberek ugyanis ki szeretnének törni a bezártságból. A kérdés az, hogy hogyan és milyen formában nyissanak. A foglalási rendszer nagyjából elfogadott volt. Lehetőség lesz közvetlenül bankkártyával is fizetni a rendszerben. Egyéb biztonsági elemek is lesznek, ezzel csökkentve a visszaéléseket. Világoson elsősorban vdsz-es igények, míg Szemesen inkább külsős, piaci igények vannak jelen. Az üdülési árakat már elkezdték tervezni. Szemesen már megállapodtak az étkezési szolgáltatóval, és maradnak a tavalyi árak. A kérdés az, hogy az egyes vendégéjszakák ára hogyan emelkedjen. A javaslatuk az, hogy a gyermekek esetében 350 forint, míg a nem tag esetében 500 forint legyen az emelés. A tervezett emelések összesen plusz 1.300.000 forint növekedést jelentenének, ha a tavalyi vendégéjszakák számából indulnak ki. Ez nem fedezi a tavalyi év veszteségét, illetve a jövőben munkabér emelését.

*Kérdések, hozzászólások:*

- Kiss Béla: Balatonszemesen sok a külsős vendég, és erre a külsős létszámra nézve volt magas a veszteség. A világosi árak versenyképesek. Sokan kihasználják a SZÉP-kártya kedvezményeket.

- Tóth Éva (PKDSZ): SZÉP-kártya fizetési lehetőségek.

- Székely Tamás: A VDSZ költségvetése nem bír finanszírozni még egy ilyen veszteséget. A SZÉP-kártya fizetési lehetőségek természetesen továbbra is maradnak.

- Kiss Béla: A korábbi foglalási rendszeren is szükséges változtatni. Az NTAK rendszer alkalmazása kötelező lett. Mostantól nem lehetséges, hogy a tagszervezet befoglal X helyet. Konkrét személyi adatok kellenek az NTAK miatt. Az alapszervezeti foglalást fenn kell tartani, de csak konkrét személyre lehet.

- Kádár Andrea: Ha Világoson legalább 1000 forinttal emelnék a díjakat, akkor az vissza lehetne forgatni a korszerűsítésre (bútorok, ágynemű). Indokolt az emelés, de nem biztos, hogy az 500 forint elég.

- Vígh Árpád: A vendégéjszakák számát kellene emelni.

- Székely Tamás: Balatonszemesen 1405 tag-vendégéjszaka, míg 855 külsős vendégéjszaka volt tavaly. Világoson 1259 vendégéjszaka volt, amelyet szinte 100%-ban tagok töltöttek el az üdülőben.

- Tóth Éva (Chinoin): Szerinte is kevés az 500 forint emelés. A nem tagok díját kellene jobban emelni. Valamilyen kampányt kellene folytatni, hogy a vendégéjszakák számát növelni tudják. A tagozat a jövőben is szívesen segít bármilyen felújítási munkában.

- Eördöghné Pataki Irén: Szerinte először javítani kellene a körülményeken, majd ezt követően jöhetne a díjemelés.

- Margittai Péter: Szemesen problémás a munkavállalók létszáma. Világost kellene egy kicsit fejleszteni. A gyengébb körülmények ellenére a tagok mégis nagyon kedvelik.

- Patakvölgyi Árpád: Inkább a külsősökre kellene több terhet róni, az ő díjukat kellene inkább emelni.

- Kiss Béla: a két üdülő üzemeltetése között lényegesen nagyobb a különbség.

**4. Javaslat a VDSZ 2021. évi sport és szabadidős programjaira. Előadó: Kiss Béla**

Az írásos anyagot az elnökségi tagok megkapták. Csupán egy rövid kiegészítést tesz.

A kiküldött anyag csak elméleti. Lehet, hogy csak minimális mértékben tudják teljesíteni a programokat a járvány miatt. Március 1-ig biztosan maradnak a korlátozások. A tavalyi költségkeretet követték. Jó lenne minél többet felhasználni ebből. Nagy a bizonytalanság jelenleg.

*Kérdések, hozzászólások:*

- Székely Tamás: Fontosak lennének a közösségi programok. Óriási igények lesznek erre.

- Gasztonyi Balázs: A feltételességet csak a tavaszra lehet feloldani az EGIS pálya kapcsán. A pályán lévő épület járványügyi központ lett. Tehát bizonytalan még az egészségnap helyszíne, türelmet kér.

**Határozati Javaslat: Aki a 2021-es tervezett sportnaptárat elfogadja, a kézfeltartás gombbal jelezze.**

**Az Elnökség a javaslatot egyhangúlag elfogadta.**

**5. Javaslat a VDSZ 2021. évi nemzetközi munkatervére. Előadó: Székely Tamás**

Ezek az események és programok is feltételesek a járvány miatt.

- Két fontos eseményt kell kiemelni, amelyek áthúzódtak a tavalyi évről. Az IndustriAll európai és a nemzetközi szervezetének kongresszusa is online lesz megrendezve. Májusban lesz az európai és szeptemberben lesz a nemzetközi kongresszus. Téma lesz többek között a bérfelzárkóztatási állásfoglalás az Európai Szövetség részére, valamint a munkavédelem.

Azt tervezik, hogy biztosítanak egy a VDSZ székházban egy online közvetítési lehetőséget. A közvetlen csatlakozás több okból nem kivitelezhető. Akiket érdekel a kongresszus, az egy kivetítőn nézheti, magyar tolmácsolással.

- Korábbi ígéret, hogy a lengyel kollégákkal szerveznek egy konzultációt, főleg azon képviselők részére, akik olyan cégnél dolgoznak, melyek Lengyelországban is jelen vannak. (TEVA, Michelin, Richter). Elsősorban személyes részvétellel szeretnék megtartani Szemesen.

- Függőben van a német partnerszakszervezettel, az IGBC-vel az oktatási sorozat folytatása. Az elméleti képzés mellett, gyakorlati akciókat is szeretnének szervezni. Ezt a pandémia felülírta. Ha lehetséges a folytatás, folytatni fogják, akár a GINOP-os pályázat keretein belül.

- Regionális állásfoglalási javaslat a bérfelzárkóztatásról.

- Digitális szakmai konzultáció. Ennek a szakmai anyaga hamarosan elkészül magyarul is. A pandémiás helyzet számos szabályozási igényt vetett fel (távmunka-home office).

- Ágazati Párbeszéd Bizottságok: gázipari, papíripari, vegyipari ÁPB-k. Mindhárom ágazatban kivonultak a munkáltatók, és csak a szakszervezeti oldal van jelen. Sok információt tudnak gyűjteni (pl. alternatív energia kérdése)

- Nemzetközi oktatás: néhány hete küldtek ki e-maileket online képzési lehetőségekről, az ETUI oktatásairól (üzemi tanácsok, digitalizáció). Ezekre az online képzésekre a VDSZ-en keresztül lehet jelentkezni. Akik jelentkeznek, azoknak a képzés kötelező is, ugyanis ezeknek komoly költségvonzata van. Fontos a nyelvtudás, általában angol nyelven zajlanak a képzések.

*Kérdések, hozzászólások:*

- Szabóné Lakatos Erzsébet: Van-e kifejezetten a munka világát érintő, angol szaknyelvi képzés?

**Határozati Javaslat: Aki elfogadja a VDSZ 2021-es nemzetközi munkatervét, a kéz gomb megnyomásával jelezze!**

**Az Elnökség a javaslatot 19 igen szavazattal és 1 tartózkodás mellett elfogadta.**

**6. Különfélék.**

**A)** Székely Tamás tájékoztatta az elnökségi tagokat, hogy Cseh János temetése 2021. február 5-én lesz az Újköztemető szóróparcellájában. 15 fő vehet részt a VDSZ részéről.

**B)** Kérdések, hozzászólások:

- Varga Gyula: Fenntartható vállalatirányítással kapcsolatos IndustriAll anyag kapcsán elmondta, hogy korrekt, jó anyagnak tartja. Egyetért az anyag tartalmával.

- Eördöghné Pataki Irén: Szerinte is jó az IndustriAllos anyag, továbbították a munkáltatónak is. Szeretne köszönetet mondani a bérfejlesztéssel kapcsolatban írt tájékoztató írásért. Rövid, tömör, korrekt anyag.

- Szabóné Lakatos Erzsébet: Tavaly arról született döntés, hogy ágazatonként és tagszervezetenként kimutatást készítenek a tagdíjakról. Kérdezi, hogy ezzel kapcsolatban történt-e előrelépés, ki foglalja össze ezeket a kimutatásokat.

- Székely Tamás: néhány tagszervezet nem küldte még be. Folyamatban van. A PEB fogja kezelni ezeket a kimutatásokat. A személyes megbeszélésekre nem került még sor.

- Kádár Andrea: nagyon tetemes mennyiségű az anyag. A pandémia is akadályozta a folyamatokat, a személyes találkozókat.

- Gasztonyi Balázs: MOL-kártya

- Kovács László: A honlapon lévő információk valósak. Várják a megrendeléseket. Folyamatosan gyűjtsék az igényeket és havonta egyszer továbbítsák a VDSZ felé.

- Székely Tamás: Minimálbér aláírásának folyamatáról adott tájékoztatást. Nem adhattak felhatalmazást az aláírásra. A 23 fős MASZSZ elnökségből 17-en szavaztak nemmel a javaslatra. Bízik abban, hogy a vállaltok szintjén jobb bérmegállapodásokat tudnak kötni.

Köszöni az Elnökségnek a munkát. Következő héten kedden lesz ügyvezető elnökségi ülés, személyesen.

Az emlékeztetőt összeállította: dr. Horváth-Lénárt Szilvia

Hitelesítők:

|  |  |
| --- | --- |
| ---------------------------------------------------- | ---------------------------------------------------- |
| **Eördöghné Pataki Irén** | **Pad Ferenc** |
|  |  |

|  |  |  |  |
| --- | --- | --- | --- |
| **Javaslat** | **Ellene** | **Tartózkodott** | **Elfogadás** |
| **Aki elfogadja a VDSZ 2020. évi pénzügyi beszámolóját, a kéz ikon megnyomásával jelezze.** |  |  | **Egyhangúlag** |
| **Aki a 2021-es tervezett sportnaptárat elfogadja, a kézfeltartás gombbal jelezze.** |  |  | **Egyhangúlag** |
| **Aki elfogadja a VDSZ 2021-es nemzetközi munkatervét, a kéz gomb megnyomásával jelezze!** |  | **1 fő** | **Többségi** |
|  |  |  |  |
|  |  |  |  |
|  |  |  |  |